text: Dom faldet i knivstikkersag
  15 april 2015 kl. 19.03
  En 32-årig mand skal et år og ni måneder i fængsel for et knivoverfald på værtshuset Lumskebugten i Vejle.
  Den 32-årige Klaus Rosendahl Heiss fra Horsens skal tilbringe et år og ni måneders i fængsel for et knivstikkeri, som fandt sted på Lumskebugten 22. november sidste år. Det skriver Vejle Amts Folkeblad.
  Dommen faldt onsdag eftermiddag ved Retten i Kolding, hvor sagen har kørt de seneste to dage.
  Ud over fængselsstraffen skal den dømte også betale en erstatning til den 54-årige mand, som han stak i maven ved overfaldet. Erstatningen lyder på cirka 7500 kroner.
  Gerningsmanden blev også dømt for over 20 andre forhold omhandlende brugstyveri af blandt andet biler, besiddelse af euforiserende stoffer, besiddelse af våben med mere.
  Retten besluttede endvidere at konfiskere 11,3 gram hash, 1,4 gram amfetamin, en personbil, to foldeknive, en håndgranat uden detonator, en rørbombe uden eksplosivt indhold, en hjemmelavet timer, en tændsnorstænder, en tændsnor, en revolverpibe, 175 skarpe patroner, 74 skarpe Magnumpatroner, 35 løse patroner, 151 skarpe gaspatroner og 35 løse Magnumpatroner fra den dømte, som modtog dommen.
  Se hele artiklen fra vafo.dk her
  